钦定古今图书集成/方舆汇编/职方典/第1145卷 > 《赠族侄僧中孚玉泉仙人掌茶泉序》
## 钦定古今图书集成/方舆汇编/职方典/第1145卷 > 《赠族侄僧中孚玉泉仙人掌茶泉序》

前人

余游荆州玉泉寺，近青溪诸山，山洞往往有乳窟，窟
中多玉泉，交流中有白蝙蝠，大如鸦。按《仙经》，“蝙蝠一
名仙鼠，千岁之后，体白如雪，栖则倒悬，盖欲饮乳水
而长生也。其水边处处有茗草罗生，枝叶如碧玉，唯
玉泉真公常采而饮之，年八十馀岁，颜色如桃花。而
此茗清香滑热，异于他者，所以能还童振枯，扶人寿”
也。余游金陵，见宗僧中孚，示予茶数十斤，拳然重叠，
其状如掌，号为“仙人掌茶。”盖新出乎玉泉之上，旷古
未睹。持之见遗，兼赠诗要。余答之，遂有此作。后之高
僧大隐，知仙人掌茶，发乎中孚禅子及青莲居士李
白也。